Ulteriurs pledaris online per il rumantsch

il project myPledari è vegnì mess a disposiziun al public avant bunamain trais onns, il december 2003, e sia banca da datas è vegnida engrondida il fanadur 2004. Per regurdientscha: myPledari (www.mypledari.ch) è in pledari gratuit disponibel online per la retschertga en domaduas direcziuns tranter rumantsch ed englais. Ina da sias fermezzas e l'integraziun da tut ils tschintg idioms sper iI rumantsch grischun. Davent dals 26 da settember 2006 datti trais novs pledaris rumantschs per ils trais auters linguatgs naziunals svizzers.
Suenter bunamain trais onns stat myPledari uss a disposiziun en sia segunda versiun. Il pledari cuntegn ca. 7700 chavazzins (pleds ed expressiuns) en englais, sco er en rumantsch grischun ed en ils tschintg idioms - in volumen che cuvra la gronda part da las situaziuns linguisticas dal mintgadi. Ultra da quai è il cuntegn vegnì engrondì cun material pli spezialisà cumpareglià cun la versiun precedenta. La surfatscha è vegnida reorganisada per las utilisadras ed ils utilisaders per reagir sin lur remartgas e las observaziuns dals responsabels. Il diever è uss anc pli logic cun in urden sistematic da sisum vers engiu. Il meglier entschaivan ins cun guardar il mussavia avant che tscherner ina direcziun per la retschertga.Questa retschertga maina normalmain ad in tschert dumber da resultats ch'ins sa manipular fin ch'ins arriva a quel pled che cunvegna il meglier. Uss èsi pussaivel da far retschertgas cun tut ils quatter modus disponibels per l'internet: "entschaiva cun" (il modus "normal" proponì), "precis", "cuntegna" e "finiziun". Per tut ils cas normals tanschan ils dus emprims modus, ma per las utilisadras ed ils utilisaders spezialisads pudessan esser nizzaivels era ils auters dus modus.
Bleras reacziuns d'utilisaders han mussà ch'i duvrass in pledari online sumegliant era per la direcziun tudestg - rumantsch. Las persunas responsablas han reagì cun crear il meinPledari (www.meinpledari.ch). Grazia a l'agiunta d'in volumen considerabel da datas dad ina funtauna privata, èsi era stà pussaivel da far mintgamai in pledari rumantsch per il franzos ed il talian: monPledari (www.monpledari.ch) e mioPledari (www.miopledari.ch). Ils quatter pledaris sa basan tuts sin la medema banca da datas, ma els n'èn betg identics. Mintga versiun online è autonoma; qua tras èsi pussaivel da considerar meglier ils basegns differents da mintgin dals quatter pers da linguas e d'als actualisar separadamain tenor basegn en l'avegnir. Ils pledaris stattan natiralmain a disposiziun en l'entir mund e betg sulettamain en Svizra; els cuntegnan alura insaquantas explicaziuns che na fissan segir betg necessarias per in public puramain svizzer.
La Lia Rumantscha ha sustegnì il project cun il temp e l'expertisa dad insaquant(a)s emploiadas, emploiads e praticants. La coordinaziun globala dal project resta en mauns da Mike Evans, interpret/translatur è responsabel per il cuntegn da myPledari, e Werner Carigiet, scolast e pedagog è responsabel per il cuntegn da meinPledari.